DOI: 10.14457/tu.the.2024.934
title: การศึกษาแนวทางการนำเครื่องมือ objective and key results (OKRS) ไปใช้ในการจัดทำแผนปฏิบัติราชการประจำปีกรุงเทพมหานคร

description: การศึกษาวิจัยเรื่องแนวทางการนำเครื่องมือ Objective and Key Results (OKRs)ไปใช้ในการจัดทำแผนปฏิบัติราชการประจำปีกรุงเทพมหานคร เป็นการศึกษากระบวนการนำเครื่องมือ OKRs มาใช้ในการจัดทำแผนฯ และวิเคราะห์สภาพปัญหาในการนำเครื่องมือ OKRs มาใช้ในการจัดทำแผนฯ โดยได้ดำเนินการรวบรวมข้อมูลจากเอกสาร การสัมภาษณ์เชิงลึก และการสนทนากลุ่ม เพื่อนำมาวิเคราะห์ปัญหาและอุปสรรคของการนำเครื่องมือ OKRs มาใช้ในการจัดทำแผนฯ และเสนอเป็นแนวทางในการนำเครื่องมือ OKRs ไปสู่การปฏิบัติอย่างมีประสิทธิภาพ ภายใต้กรอบการวิจัย ประกอบด้วย กระบวนการนำเครื่องมือ OKRs มาใช้ในการจัดทำแผนปฏิบัติราชการประจำปีกรุงเทพมหานคร กระบวนการปรึกษาหารือเพื่อนำ OKRs ไปใช้ร่วมกันทั้งองค์การ โครงสร้างของกรุงเทพมหานคร วัฒนธรรมองค์การ การสื่อสารองค์การ การกำหนดวัตถุประสงค์ขององค์การที่ส่งผลต่อความสัมพันธ์ระหว่างหน่วยงานในการจัดทำแผนปฏิบัติราชการประจำปีกรุงเทพมหานคร การรวบรวมข้อมูลและกำหนดผู้รับผิดชอบข้อมูล รวมทั้งการติดตามและประเมินผล จากผลการศึกษา พบว่า กระบวนการนำเครื่องมือ OKRs ไปใช้ในแผนปฏิบัติราชการกรุงเทพมหานคร ประจำปี พ.ศ. 2567 ประกอบด้วย 6 ขั้นตอน ได้แก่ (1) การทบทวนวิสัยทัศน์ (2) การกำหนดเป้าหมาย 3-5 ปี (3) การกำหนดเป้าหมายรายปี (4) การกระจายเป้าหมายลงสู่หน่วยงานและการจัดทำแผนปฏิบัติการ (Action Plans) (5) การพัฒนาระบบข้อมูลเพื่อการติดตามผลความคืบหน้า และ (6) การพัฒนาคู่มือเพื่อสร้างความเข้าใจในการขับเคลื่อนการดำเนินงาน โดยในกระบวนการนำเครื่องมือ OKRs สอดคล้องกับแนวทางการนำเครื่องมือการจัดการที่มุ่งวัดผลกระบวนการและการปฏิบัติงานในระดับองค์การ แต่ก็พบปัญหาและอุปสรรคที่สำคัญ คือ ขาดความเข้าใจในการนำเครื่องมือ OKRs มาใช้ในขั้นตอนการกำหนดวัตถุประสงค์ (Objective) และตัววัดผลหลัก (Key Results) การกำหนดให้ผลการประเมินการปฏิบัติราชการประจำปีเป็นเกณฑ์หลักในการพิจารณาเงินรางวัลประจำปี ที่เป็นเหตุให้การตั้งเป้าหมายตาม OKRs ไม่มีความท้าทาย ระบบข้อมูลในการติดตามและประเมินผลมีการพัฒนาและปรับเปลี่ยนหลายเวอร์ชันจนทำให้ผู้ใช้งานเกิดความสับสน และขาดการเชื่อมโยงข้อมูลร่วมกับหน่วยงานที่มีระบบจัดเก็บข้อมูลอยู่แล้ว จนทำให้การรายงานข้อมูลเข้าสู่ระบบไม่ได้รับการให้ความสำคัญจากหน่วยงาน ในส่วนของนักวิเคราะห์นโยบายและแผน สำนักยุทธศาสตร์และประเมินผลในฐานะกลไกหลักในการขับเคลื่อนการกำหนดเป้าหมายตามเครื่องมือ OKRs ยังคงต้องได้รับการพัฒนาความเข้าใจในการกำหนดและขับเคลื่อนเป้าหมายตาม OKRs และพัฒนาทักษะการสื่อสาร ทักษะการวิเคราะห์ข้อมูล และทักษะการใช้เครื่องมือดิจิทัลโดยจากผลการศึกษา ผู้วิจัยได้นำเสนอแนวทางแก้ไข ประกอบด้วย (1) การสร้างความเข้าใจในการนำเครื่องมือ OKRs มาใช้ในการจัดทำแผนปฏิบัติราชการกรุงเทพมหานคร ผ่านการสร้างสภาพแวดล้อมที่เอื้อต่อการสร้างความเข้าใจในการนำเครื่องมือ OKRs ไปใช้ ทั้งการปรับการประเมินผลงานประจำปีให้เป็นส่วนหนึ่งในการพิจารณาเงินรางวัลประจำปี การปรับแผนพัฒนากรุงเทพมหานคร ระยะกลาง และระยะยาวให้สอดคล้องกับการทบทวนวิสัยทัศน์ การกำหนดวัตถุประสงค์ (Objective) และตัววัดผลหลัก (Key Results) เพื่อให้กระบวนการสื่อสารเป้าหมายตาม OKRs ของกรุงเทพมหานคร มีวัตถุประสงค์ที่ชัดเจน เห็นความสัมพันธ์ระหว่างวัตถุประสงค์กับตัววัดผลหลัก และช่วยตรวจสอบความเป็นไปได้ในการบรรลุวัตถุประสงค์ การสร้างวัฒนธรรมองค์กรที่เอื้อต่อการสร้างความเข้าใจโดยผู้นำ โดยการนำเอาแนวคิด CFRs (Conversations-Feedback-Recognition) มาปรับใช้ในระบบติดตามงาน (2) การพัฒนาระบบบริหารจัดการข้อมูลเพื่อติดตามและประเมินผลการปฏิบัติราชการประจำปีกรุงเทพมหานคร ผ่านการสร้างความเข้าใจโครงสร้างการนำเครื่องมือ OKRs มา การพัฒนาระบบให้สามารถเชื่อมโยงข้อมูลจากระบบฐานข้อมูลอื่นที่สำคัญที่มีการจัดเก็บอยู่แล้ว เพื่อลดความซ้ำซ้อนและสร้างแรงจูงใจหรือสภาพบังคับโดยการกำหนดให้การรายงานข้อมูลเข้าสู่ระบบบริหารจัดการข้อมูลเพื่อติดตามและประเมินผลเป็นหนี่งในสัดส่วนของการพิจารณาประเมินผลการปฏิบัติราชการระดับหน่วยงาน และ (3) การพัฒนาบทบาทและทักษะการทำงานของนักวิเคราะห์นโยบายและแผน สำนักยุทธศาสตร์และประเมินผล ทั้งทักษะการสื่อสาร ทักษะการวิเคราะห์ข้อมูล และทักษะการใช้งานเครื่องมือดิจิทัล